Henriette Kjær (KF), 2002-01-22:
SF opfordrer regeringen til at udarbejde lovforslag om frikommuneforsøg.
Forslaget går ud på, at frikommunerne skal have mulighed for en smidigere forretningsgang i forbindelse med etablering af botilbud og af virksomheder, der beskæftiger særligt udsatte befolkningsgrupper.
Regeringen har sympati for intentionerne i beslutningsforslaget, men regeringen vil gå en anden vej.
Regeringen vil, som statsministeren også var inde på i sin åbningsredegørelse, gribe opgaven bredere an.
Der skal en bred vifte af virkemidler til.
Regeringen vil forstærke det fælles ansvar for de svageste i vores samfund.
Og det er ikke kun ord.
Vi sætter handling bag.
Som det fremgår af regeringsgrundlaget, vil vi afsætte flere ressourcer til hjemløse, sindslidende og handicappede samt til at forebygge narko- og alkoholmisbrug.
Desuden har indenrigs- og sundhedsministeren den 10. januar dette år sendt et frihedsbrev til kommunalbestyrelserne og amtsrådene, hvor han beder om forslag til udvikling af den kommunale opgaveløsning.
Regeringen vil, som indenrigs- og sundhedsministeren har tilkendegivet, være meget lydhør over for forslag, der tilsigter at skabe større kommunalt beslutningsrum og give plads til løsninger, herunder pilotprojekter og forsøgsordninger, der imødekommer den enkelte kommunes behov.
Regeringen ønsker således en bredere indsats, end forslagsstillerne lægger op til, samtidig med at regeringen allerede har taget initiativ til eventuelle forsøgsordninger og pilotprojekter.
Der skal i det hele taget meget mere fokus på de vilkår, de svageste i samfundet har.
Folketinget skal senere i dag behandle beslutningsforslag nr. B 29 om nedsættelse af et socialpolitisk råd.
Her vil jeg komme ind på regeringens overvejelser om at nedsætte et råd for socialt udsatte.
Rådet skal se på en samlet indsats over for de svage grupper og være talerør for en gruppe mennesker, som har vanskeligt ved at komme til orde.
Jeg er i den forbindelse i gang med at udarbejde en handleplan for det fælles ansvar over for de svage grupper.
Om boligproblematikken vil jeg sige, at regeringen er enig med forslagsstillerne i, at der kan være barrierer hos kommunerne, der gør, at der ikke etableres tilstrækkeligt med velegnede boliger til udsatte grupper.
Regeringen er indstillet på at se på denne problematik.
Og jeg forestiller mig, at det er et af spørgsmålene, som rådet for socialt udsatte kan tage op.
Regeringen har før jul - den 12. december - fremsat lovforslag om nedsættelse af den kommunale grundkapital fra 14 pct. til 7 pct. for at give kommunerne incitament til at opføre flere almene boliger, bl.a. boliger, som kan udlejes til socialt udsatte.
Når kommunens andel af byggeudgifterne bliver halveret, vil det give flere boliger.
Om forsøgsordningen »Skæve huse til skæve eksistenser« vil jeg kun sige, at den løber frem til udgangen af år 2003.
Der er indtil dato givet tilsagn til 183 boliger, hvoraf 120 boliger er taget i brug.
Forsøgsordningen evalueres løbende, men det er dog for tidligt at drage nogle endelige konklusioner.
Til beskæftigelsesproblematikken vil jeg sige, at regeringen er enig i hovedsigtet: at skabe rum og mulighed for, at alle kan komme ind på arbejdsmarkedet i varige job.
Det er en opgave for alle aktører på området, og regeringen er opmærksom på behovet for udvikling i tilbuddene, så der kan blive skabt flere job til svage grupper.
Som led i det rummelige arbejdsmarked er der i dag en bred vifte af redskaber for at få udstødte i private job.
Fleksjobordningen og arbejdsevnemetoden vil med førtidspensionsreformen få stor betydning for denne gruppe.
SF opfordrer regeringen til at nedsætte et uafhængigt socialpolitisk råd, som skal være meget bredt favnende i forhold til socialt arbejde.
Det er et forslag, vi har drøftet før.
Det socialpolitiske råd skal efter forslaget varetage udredende, oplysende og debatskabende funktioner om det sociale arbejdes udførelse og dets virkning.
Rådet skal endvidere have til opgave at følge udviklingen i det sociale arbejde samt at overvåge og vurdere såvel den offentlige som de frivillige organisationers indsats.
Regeringen er enig i, at der er behov for at nedsætte et råd, der specielt følger den sociale indsats over for de svageste grupper i vores samfund.
Rådet skal være talerør for de allersvageste i vores samfund, og her tænker jeg på de hjemløse, de sindslidende, alkoholikere, narkomaner og prostituerede, men vi vil gøre det på en noget anden måde, end SF foreslår.
Vi mener, det er vigtigt at sætte fokus på indsatsen over for de svageste grupper i samfundet.
Regeringen mener, at rådets opgaver skal være at følge den sociale indsats for de svage i samfundet, at stille forslag til en forbedret indsats over for de svageste, at stille forslag om, hvordan det civile samfund kan inddrages stærkere i det sociale arbejde.
Rådet skal udarbejde en årlig rapport om situationen
for de svageste grupper
Jeg forventer, at rådet, som skal være uafhængigt, kan nedsættes relativt hurtigt.
Når dette råd er nedsat, vil der være råd og organer, som dækker stort set alle målgrupperne på det sociale område.
Jeg tænker her på, at vi i forvejen har ÆldreForum, Det Centrale Handicapråd, Børnerådet og Kontaktudvalget
til det frivillige sociale arbejde
Af satspuljen er der for 1999 og de følgende 3 år
afsat midler til evaluering på det sociale område.
Hvert år udvælges et eller flere områder, der underkastes en grundig gennemgang for at få belyst gennemførelsen af lovgivningen i praktisk socialt arbejde.
Der er ligeledes af satspuljen for år 2000 og de følgende 4 år afsat midler til metodeudvikling og metodeudbredelse inden for de sociale hovedområder.
Forskningsindsatsen på det sociale område, herunder også forskning i socialt arbejde, er en anden væsentlig indgang til at følge den sociale indsats.
Der er her taget initiativ til at fremskaffe mere viden om, hvordan indsatsen på det sociale område virker.
Jeg mener, at regeringens forslag om oprettelse af et råd for socialt udsatte vil bidrage til at styrke indsatsen over for de allersvageste i vores samfund.
Jeg tror også, rådet vil give nyt liv til debatten på det sociale område.
Rådet for socialt udsatte vil dække behovet fuldt ud, og jeg synes derfor, at SF's forslag er overflødigt, idet regeringen ikke er enig i den model, SF foreslår.